भाजपा के लिए यह घटनाक्रम चौंकाने वाला है। वह जानती है कि हिंदू राजनीति का उसका मॉडल अल्पसंख्यक विरोधी है। उसे सपने में भी इमकान नहीं था कि हिंदू राजनीति का एक ऐसा मॉडल भी उसके मुकाबले खड़ा किया जा सकता है जिसकी तरफ अल्पसंख्यक (खासकर मुसलमान) दिलचस्पी और हमदर्दी की निगाह से देख रहे हों। यही कारण है कि राहुल की कैलाश मानसरोवर यात्र के खिलाफ भाजपा ने कई प्रेस सम्मेलन कर डाले हैं। चिढ़ कर एक केंद्रीय मंत्री ने कांग्रेस अध्यक्ष के खिलाफ अभद्र भाषा का इस्तेमाल तक कर डाला है। लेकिन, जिस तरह हिंदू धर्म में किसी एक देवता की इजारेदारी नहीं चल सकती, उसी तरह ऐसा लग रहा है कि हिंदू राजनीति पर भी अब एक पार्टी की इजारेदारी नहीं चल पाएगी। आखिरकार लोकतंत्र का हिंदूकरण अगर होना ही है, तो क्यों न पूरी तरह हिंदू शैली में ही हो।